除官赴闕至江州寄鄂岳李大夫
作者：韓愈
朝代：唐

paragraphs: 盆城去鄂渚，風便一日耳。
不枉故人書，無因帆江水。
故人辭禮闈，旌節鎮江圻。
而我竄逐者，龍鍾初得歸。
別來已三歲，望望長迢遞。
咫尺不相聞，平生那可計。
我齒落且盡，君鬢白幾何。
年皆過半百，來日苦無多。
少年樂新知，衰暮思故友。
譬如親骨肉，寧免相可不。
我昔實愚惷，不能降色辭。
子犯亦有言，臣猶自知之。
公其務貰過，我亦請改事。
桑榆儻可收，願寄相思字。